b'\n_START_ARTICLE_\nJo\xc5\xbee Lampret\n_START_SECTION_\n\xc5\xbdivljenje\n_START_PARAGRAPH_\nJo\xc5\xbee Lampret se je rodil 19. januarja 1903 v \xc5\xa0o\xc5\xa1tanju, v tedanji de\xc5\xbeeli \xc5\xa0tajerski v Avstro-Ogrski monarhiji. Osnovno \xc5\xa1olo je obiskoval v \xc5\xa0o\xc5\xa1tanju, temu je sledilo obiskovanje gimnazije v Celju, nato se je pa vpisal na Teolo\xc5\xa1ko fakulteto v Mariboru in jo obiskoval v letih 1927-1931. \xc5\xbde v \xc4\x8dasu \xc5\xa1tudija se je politi\xc4\x8dno anga\xc5\xbeiral, a je kljub temu ob koncu \xc5\xa1tudija deloval kot duhovnik po raznih \xc5\xbeupnijah lavantinske \xc5\xa1kofije, kjer je med drugim tudi bil eden izmed organizatorjev vini\xc4\x8darjev in delavcev v raznih strokovnih in prosvetnih dru\xc5\xa1tvih. V prostem \xc4\x8dasu se je ukvarjal z raziskovanjem izkori\xc5\xa1\xc4\x8danja proletariata in svoja spoznanja objavljal v raznih \xc4\x8dasopisih. Postopoma se je njegovo politi\xc4\x8dno udejstvovanje pove\xc4\x8devalo in doseglo vrhunec leta 1939, ko je podpisal razglas Zveze delovnega ljudstva Slovenije, zaradi \xc4\x8desar je bil tudi zaprt, kasneje (januarja 1940) pa izgnan iz vseh srezov Dravske banovine in je bil prisiljen zbe\xc5\xbeati v Savsko.  _NEWLINE_Za\xc4\x8detek napada sil osi na Jugoslavijo je do\xc5\xbeivel v Liki, kjer je do\xc5\xbeivel nasilja usta\xc5\xa1tva in se je zato povezal s partizanskim gibanjem. Leta 1943 se je s partizansko delegacijo vrnil v Slovenijo, . kjer se je pod prisego \xc2\xbbV imenu Boga in slovenskega naroda!\xc2\xab uradno pridru\xc5\xbeil slovenski veji partizanskega gibanja. Postal je eden izmed \xc4\x8dlanov SNOS (Slovenski narodnoosvobodilni svet) in bil naposled imenovan za verskega referenta XIV. Divizije. V XIV. diviziji se je pridru\xc5\xbeil kulturni\xc5\xa1ki skupini (med drugimi je bil najvidnej\xc5\xa1i \xc4\x8dlan te skupine njegov some\xc5\xa1\xc4\x8dan Karel Destovnik - Kajuh) in se januarja 1944 udele\xc5\xbeil pohoda na \xc5\xa0tajersko. Tekom vojne je deloval tako kot partizanski duhovnik in politi\xc4\x8dni aktivist ter \xc4\x8dlan \xc5\xa1tajerskega PO Osvobodilne Fronte, a je bil \xc5\xbee med vojno zaradi svojega delovanja na ljubljanskem obmo\xc4\x8dju brez privoljenja pristojnega \xc5\xa1kofa suspendiran. Leta 1945 je deloval kot prevajalec ob zajetju nem\xc5\xa1kega poveljnika Armadne skupine E - Alexandra L\xc3\xb6hra. _NEWLINE_Tudi po vojni je kot idealist in socialni utopist verjel, da bosta kr\xc5\xa1\xc4\x8danstvo in socializem na\xc5\xa1la skupno pot, a kasnej\xc5\xa1e delovanje jugoslovanske dr\xc5\xbeave je te \xc5\xbeelje razblinilo.'